VEGA præsenterer   
**Atletiske jazzfusioner i VEGA**   
*Den 26. februar sender fremadstormende Athletic Progression Lille VEGA på en groovy rejse gennem jazz, soul og hiphop.*

Den århusianske instrumentaltrio, Athletic Progression, er et af de mest roste og hypede, nye danske jazzbands. Trioen består af Jonas Cook (keyboard), Jonathan J. Ludvigsen (trommer) og Justo Gambula (bas). Bandet udsendte i foråret deres selvbetitlede debutalbum, der blev rost til skyerne af Politiken, som kvitterede med fem hjerter.

I 2019 udgav trioen deres debutep, *Dark Smoke,* der fusionerer groovy jazzkompositioner med hiphop-beats, funk og soulede harmonier med inspiration fra navne som J Dilla, Herbie Hancock og Flying Lotus. Trioen har til musikmagasinet Bands of Tomorrow beskrevet deres lyd således:    
  
*”Den er elektronisk og organisk og hele tiden i udvikling. Vi eksperimenterer hele tiden, og vi prøver at skubbe grænser og finde frem til noget nyt, der giver det sug i maven, vi får, når vi kan mærke, vi har fat i noget spændende. Vi kan rigtig godt lide at lege med dynamikken mellem utroligt komponeret og spontan vildskab, det er som regel her, det meget organiske element byder sig.”*   
  
Live slår det gnistrer, hvilket udlandet også har fået øjnene op for. De tre virtuoser har bl.a. spillet i London, Bergen, Amsterdam og på Reeperbahn Festival i Hamborg. Bandet er blevet sammenlignet med Yussef Kamaal på grund af deres meditative vibes og deres vanvittige temposkift.

**Fakta om koncerten**   
Athletic Progression (DK)   
Fredag den 26. februar, 2021 kl. 21.00   
Lille VEGA, Enghavevej 40, 1674 København V   
Billetpris 165 kr. + gebyr   
Billetsalget starter fredag kl. 10.00 via vega.dk og Ticketmaster.